CELEX ID: 32011D0047
Publication Date: 2011-01-20

Document:
KOMISIJOS SPRENDIMAS
2011 m. sausio 20 d.
dėl nuostatos, kuria leidžiama nukrypti nuo Tarybos sprendime 2001/822/EB nustatytų kilmės taisyklių, kiek tai susiję su cukrumi iš Olandijos Antilų
(pranešta dokumentu Nr. C(2011) 140)
(2011/47/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2001 m. lapkričio 27 d. Tarybos sprendimą 2001/822/EB dėl užjūrio šalių bei teritorijų ir Europos bendrijos asociacijos (Užjūrio asociacijos sprendimas) (1), ypač į jo III priedo 37 straipsnį,
kadangi:
(1)
Sprendimo 2001/822/EB III priede pateikta sąvokos „produktų kilmė“ apibrėžtis ir administracinio bendradarbiavimo metodai. Priedo 37 straipsnyje numatyta, kad nuo šių kilmės taisyklių leidžiančios nukrypti nuostatos gali būti priimtos, jei to pagrįstai reikia šalyje arba teritorijoje plėtojamoms ar naujoms pramonės šakoms vystyti.
(2)
Komisijos sprendimu 2009/699/EB (2) atmestas 2009 m. pateiktas prašymas dėl leidžiančios nukrypti nuostatos taikymo pratęsimo, tačiau leista taikyti prašomą naują leidžiančią nukrypti nuostatą dėl 2009 ir 2010 m. suteiktų cukraus kiekių, kurių importo leidimai išduoti Olandijos Antilams.
(3)
Remiantis pagal Sprendimą 2009/699/EB kas ketvirtį Komisijai Olandijos Antilų siunčiamomis kiekių sunaudojimo ataskaitomis, šiuo metu pagal leidžiančią nukrypti nuostatą, suteiktą dėl 7 000 tonų 2010 m., yra sunaudota 2 500 tonų tiems metams suteikto kiekio.
(4)
2010 m. rugpjūčio 24 d. Olandijos Antilų vardu Nyderlandai paprašė leisti taikyti naują nuostatą, leidžiančią nukrypti nuo Sprendimo 2001/822/EB III priede nustatytų kilmės taisyklių nuo 2011 m. sausio 1 d. iki 2013 m. gruodžio 31 d., kai baigs galioti Sprendimas 2001/822/EB. 2010 m. rugsėjo 8 d. ir 2010 m. spalio 11 d. Olandijos Antilai pateikė papildomos informacijos. Prašymas susijęs su bendru metiniu 7 000 tonų trečiųjų šalių kilmės cukraus produktų, perdirbtų Olandijos Antiluose ir skirtų eksportuoti į Sąjungą, kiekiu.
(5)
Prašyme dėl naujos leidžiančios nukrypti nuostatos prašoma Olandijos Antiluose leisti aromatinti, dažyti ir malti žaliavinį cukrų iš trečiųjų šalių ir jį perdirbti į gabalinį cukrų, suteikiant UŠT (užjūrio šalių ir teritorijų) kilmės statusą. Be to, Olandijos Antilai prašo 2011, 2012 ir 2013 m. nustatyti 7 000 tonų metinį kiekį, kuriam galima laikinai taikyti AKR ir ES bei UŠT kumuliaciją, remiantis Sprendimo 2001/822/EB III priedo 6 straipsniu.
(6)
Prašymas dėl naujos leidžiančios nukrypti nuostatos grindžiamas kokybės reikalavimais, nes Sąjungos vartotojams skirto Karibų regiono AKR kilmės cukraus gamyba jų neatitinka, ir pasiūla, nes dėl klimato sąlygų AKR kilmės cukraus iš Karibų pasiūla nuolat mažėja. Be to, AKR valstybės vis daugiau pagaminto cukraus eksportuoja tiesiogiai į Jungtines Amerikos Valstijas ir Sąjungą. Maža to, Sąjungoje negaminamas žaliavinis cukranendrių cukrus, naudojamas galutiniam produktui. Todėl Olandijos Antilai galėtų pagrįstai įsigyti žaliavinio cukraus kaimyninėse trečiosiose šalyse, kurios nepriskiriamos prie Afrikos, Karibų ir Ramiojo vandenyno valstybių grupės, UŠT arba Sąjungos.
(7)
Pateikdami papildomos informacijos, Nyderlandai nurodė, kad Olandijos Antiluose cukraus pramonė, kuriai turėtų būti leista taikyti prašomą leidžiančią nukrypti nuostatą, siekia įvairinti gamybą, t. y. gaminti mišinius ir biocukrų, kurie akivaizdžiai skirti kitoms rinkoms nei cukraus produktai, dėl kurių pateiktas prašymas dėl leidžiančios nukrypti nuostatos. Šiuo metu gamybos įvairinimas vis dar nėra pakankamas, tad prašoma suteikti leidžiančią nukrypti nuostatą, kad būtų galima sukaupti investicijoms į tolesnį gamybos įvairinimą užtikrinti būtiną kapitalą.
(8)
Remiantis Sprendimo 2001/822/EB III priedo 37 straipsnio 1, 3 ir 7 dalimis, tam tikromis sąlygomis, kai siekiama suderinti ūkinės veiklos vykdytojų iš UŠT teisėtus interesus ir bendro Sąjungos cukraus rinkos organizavimo išorės politikos tikslus, nuo minėtame priede nustatytų kilmės taisyklių leidžiančią nukrypti nuostatą galima pagrįstai taikyti 7 000 tonų produktų, kurie klasifikuojami priskiriant KN kodus 1701 11 90, 1701 99 10 ir 1701 91 00.
(9)
Tai, kad leidžianti nukrypti nuostata taikoma produktams, kurie turi būti faktiškai perdirbti, ir žaliavinio cukraus pridėtinė vertė yra ne mažesnė kaip 45 % galutinio produkto vertės, atitinka teisėtus Olandijos Antilų interesus. Maža to, leidus taikyti leidžiančią nukrypti nuostatą, bus padidintos esamos pramonės galimybės toliau eksportuoti produktus į Sąjungą. Tikimasi, kad, taikant prašomą leidžiančią nukrypti nuostatą, bus pasiekta tokia tolesnėms investicijoms į produktų ir veiklos įvairinimą užtikrinti būtina apyvarta, kuri leistų susijusiai pramonei nebeprašyti tokios rūšies leidžiančių nukrypti nuostatų.
(10)
Be to, su prekių kilmės kumuliacija susijusiose taisyklėse nenumatytas Olandijos Antilų cukraus pramonei tinkamas sprendimas. Sprendimo 2001/822/EB III priedo 6 straipsnio 4 dalies nuostatos dėl laikotarpių ir ribinių kiekių, kuriems laikinai leidžiama taikyti kilmės kumuliaciją, atitinka bendro Sąjungos rinkos organizavimo tikslus, kartu tinkamai atsižvelgiama ir į ūkinės veiklos vykdytojų iš UŠT teisėtus interesus. Šie kiekiai buvo laipsniškai mažinami, o 2011 m. sausio 1 d. jų visiškai neliks.
(11)
Laipsniškas AKR ir EB bei UŠT cukrui taikomos kumuliacijos panaikinimas, kaip nustatyta Sprendimo 2001/822/EB III priedo 6 straipsnio 4 dalyje, reiškia Sąjungos norą sugriežtinti specialias kilmės taisykles dėl cukraus, siekiant tinkamai atsižvelgti į cukraus rinkoje ūkinę veiklą vykdančias Sąjungos įmones. Minėtas principas turėtų būti taikomas nustatant kiekį, kuriam taikoma leidžianti nukrypti nuostata. Laipsniškas panaikinimas pagrįstas dar ir dėl numatomų Sąjungos derybų dėl laisvosios prekybos susitarimų su Lotynų Amerikos šalimis, iš kurių Olandijos Antilai paprastai gali įsigyti cukraus. Atsižvelgiant į Olandijos Antilų pramonės ketinimus įvairinti cukraus, kuriam turi būti taikoma į pastarąją panaši leidžianti nukrypti nuostata, gamybą, laikui bėgant pagal leidžiančią nukrypti nuostatą numatyti kiekiai turėtų būti laipsniškai panaikinti.
(12)
Atsižvelgiant į tai, kad buvo sunaudoti ne visi ankstesnėmis leidžiančiomis nukrypti nuostatomis numatyti kiekiai, reikėtų numatyti už dabar sunaudojamą du kartus didesnį pradinį kiekį, kuris atitiktų esamos pramonės galimybę toliau eksportuoti produktus į Sąjungą. Atsižvelgiant į numatomą laipsnišką panaikinimą, kiekiai turėtų būti laipsniškai sumažinti per prašyme nurodytą laikotarpį. Tuo pat metu toks laipsniškas panaikinimas turėtų leisti pasiekti tolesnėms investicijoms Olandijos Antiluose būtiną apyvartą ir padėti susijusiai Olandijos Antilų cukraus pramonei skatinti numatytą gamybos įvairinimą.
(13)
Atsižvelgiant į tai ir laikantis tam tikrų sąlygų, susijusių su kiekiais, priežiūra ir trukme, turėtų būti suteikta ši leidžianti nukrypti nuostata: 2011 m. - dėl 5 000 tonų, 2012 m. - dėl 3 000 tonų, o 2013 m. - dėl 1 500 tonų.
(14)
Atsižvelgiant į šias sąlygas, nukrypti leidžiančios nuostatos taikymas nepadarytų didelės žalos Sąjungos ekonomikos sektoriui arba tvirtas pozicijas užimančiai pramonei.
(15)
1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (3), yra nustatytos tarifinių kvotų administravimo taisyklės. Šios taisyklės turėtų būti mutatis mutandis taikomos kiekio, kuriam taikoma susijusi leidžianti nukrypti nuostata, administravimui.
(16)
Dabartinė leidžianti nukrypti nuostata baigia galioti 2010 m. gruodžio 31 d., o naują leidžiančią nukrypti nuostatą prašoma leisti taikyti nuo 2011 m. sausio 1 d. iki 2013 m. gruodžio 31 d., todėl prašoma leidžianti nukrypti nuostata turėtų būti taikoma minėtu laikotarpiu nuo 2011 m. sausio 1 d.
(17)
Šiame sprendime nustatytos priemonės atitinka Muitinės kodekso komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypstant nuo Sprendimo Nr. 2001/822/EB III priedo ir laikantis šio sprendimo 2, 3 ir 4 straipsniuose nustatytų sąlygų, Olandijos Antiluose perdirbti cukraus produktai, klasifikuojami priskiriant KN kodus 1701 11 90, 1701 99 10 ir 1701 91 00 ir pagaminti iš kilmės statuso neturinčio cukraus, laikomi Olandijos Antilų kilmės.
2 straipsnis
1 straipsnyje numatyta leidžianti nukrypti nuostata taikoma iš Olandijos Antilų eksportuojamiems priede nurodytiems produktams ir kiekiams, deklaruojamiems išleidimui į laisvą apyvartą Sąjungoje nuo 2011 m. sausio 1 d. iki 2013 m. gruodžio 31 d.
3 straipsnis
Reglamento (EEB) Nr. 2454/93 308a, 308b ir 308c straipsniai dėl tarifinių kvotų administravimo mutatis mutandis taikomi priede nurodytų kiekių administravimui.
4 straipsnis
Olandijos Antilų muitinė imasi reikiamų priemonių, kad būtų tikrinami 2 straipsnyje nurodytų eksportuojamų produktų kiekiai.
Visuose jos išduodamuose šių produktų EUR.1 judėjimo sertifikatuose daroma nuoroda į šį sprendimą.
Olandijos Antilų kompetentingos institucijos kas ketvirtį Komisijai siunčia ataskaitą apie cukraus, dėl kurio pagal šį sprendimą buvo išduoti EUR.1 judėjimo sertifikatai, kiekį ir tų sertifikatų serijos numerius.
5 straipsnis
Pagal šį sprendimą išduotų EUR.1 judėjimo sertifikatų 7 langelyje daromas vienas iš šių įrašų:
-
„Derogation - Decision 2011/47/EU“
-
„Dérogation - Décision 2011/47/UE“.
6 straipsnis
Šis sprendimas taikomas nuo 2011 m. sausio 1 d. iki 2013 m. gruodžio 31 d.
7 straipsnis
Šis sprendimas skirtas valstybėms narėms.
Priimta Briuselyje 2011 m. sausio 20 d.

EuroVoc Classification:
Level 1: 100147
100157
100161
100144
Level 2: 100192
100175
100256
100279
100194
Level 3: 4314
5259
3156
525
11
All Descriptors: 1644
2042
2771
4314
5581